《题菊庵先生挽诗卷》
明代·童轩

菊庵先生天下士，才器卓确俦能同。读书一目五行下，六经星能罗心胸。

当年束发试乡举，已与老辈争豪雄。文章湓溢万斛涌，不啻天马行秋空。

词场七试竟不偶，铁砚欲弊仍磨砻。登高解作子虚赋，金玉掷地声玲珑。

兴来临池恣挥洒，彷佛羲献渠亲逢。园林颇似通德里，气岸不减眉山公。

胡为一夕遽梦牒，玉楼仙去何匆匆。遂令里闬失模范，贸焉摘埴行途穷。

年深草色上翁仲，马鬣一片青山封。于今有子更奇拔，明时科第高登庸。

清词醉草得遗训，耻学篆刻工雕虫。东台列职近五载，谏疏屡上输精忠。

天章褒异重厥自，恩被两世颁双龙。先生于兹固不朽，光烛泉壤回春风。

嗟予后学生已晚，不获铅椠相追从。怀贤窃欲颂潜德，安得巨笔如长虹。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。